**Babilonul uscat**

*Adina Speranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

lângă pădurea aceea uscată

e lacul de unde lebedele au plecat

dar dacă nu este decât o impresie voit impusă

și metaforizez o stare

ca să scap de ea

să rup liniștea copacilor uscați

care nu există decât în mintea mea

dar dacă aș spune despre zidurile cenușii

de care se sprijină tinerii aceia uscați

cu degetele subțiri tremurânde

tinerii care nu mai ies din noaptea

zidurilor închise în jurul lor

pe scara din blocul vechi urcă o bătrână

uscată și ea

cu piciorul împinge ușa lemnoasă

și o pisică miaună uscat

în vitrina de acum un secol a bunicii bătrânei

doua lebede privesc în necunoscut

poate ele sunt de vină că pădurea s-a uscat

tinerii sunt uscați

bătrâna la fel

pisica

aș scrie mai departe despre

despre ce

am uitat

aș scrie

dar între timp

mi s-a uscat o mână

și totul în jur e vechi

doar foaia pe care am scris până acum

înverzește

adina v.

29.09.2019

(pentru do do)